Kaník, Ľudovít, poslanec NR SR (2014-11-10):
Ďakujem. S veľkou ľútosťou musím konštatovať, že vystúpenie, ktoré tu prebehlo, nesmierne znížilo úroveň tejto schôdze, mimo iného, že ju aj zdržalo a že malo presne tento cieľ. Znížiť úroveň a vyprovokovať k reakciám poslancov, aby sa poskytla zámienka, že táto schôdza nemala úroveň, bola plná urážok a znevažovania. Takúto funkciu mal plniť a plnilo vystúpenie pána Blahu. To na úvod. Ja som veľmi nerád a nepáči sa mi, keď sa tu používajú neslušné slová, vulgarizmy, napádanie jednotlivých poslancov. A to je jedno, z ktorej strany pochádzajú. Vážení páni poslanci, ukážte mi jedno jediné moje vystúpenie, kde na ktoréhokoľvek oponenta použijem vulgárne slovo, kde použijem znevažujúce slovo. Ukážete mi jedno jediné! Keď poviem, že niekto klame, poviem preto, lebo naozaj klame. Nikdy nepoužívam žiadne vulgarizmy ani znevažovanie na rozdiel od pána Blahu, ktorý sa strašne rád snaží perliť. Ktorý sa strašne snaží zaujať znevážením, kvázi vtipným znevážením protivníka, preplietané s nepravdami, polopravdami a klamstvami. A tu musím povedať, že takto sa nechová čestný človek. Pretože čestný človek nepoužíva podpásové metódy a klamanie na to, aby dosiahol požadovaný efekt. Pán Blaha, musím povedať to, že keby, už tu dneska viackrát zaznelo, že ako si ja môžem dovoliť niečo hovoriť o klientelizme. Pán Blaha vo svojom vystúpení moje meno asi 20-krát spomenul, až nie viac. Ako snažil sa opäť mi nasadiť psiu hlavu, už som to zažil od pána Fica, keď som bol minister, a ten dôvod je opäť rovnaký. Ja vás viem trafiť do čierneho. Chcem viesť, vás trafiť presne tam, kde vás to bolí, ale nie podpásovými ranami, nie klamstvami, nie urážkami, ale tým, že vystihnem podstatu problému a že sa vám to jednoducho nepáči. A keďže nemáte argumenty, tak potom sa uchyľujete k takýmto metódam. Niektorí, nie všetci. Pán Blaha je toho svetlým príkladom. Aj teraz, samozrejme, keď na neho reagujú ľudia, tak sa im vie akurát tak smiať do tváre, nevie počúvať, ale smiať sa im do tváre a znevažovať ich aj týmto spôsobom. Ale keď si má vypočuť reakciu na svoje klamstvá, aby počul reálnu, ako to je, aby umožnil tomu človeku vyvrátiť nepravdivé tvrdenia, tak to radšej ujde, aby mohol znova klamať pri ďalšom vystúpení a znova počítať, že klamstvo získa vlastný mýtus, získa vlastné krídla a bude plávať ďalej. Pán Blaha, ja nemám za sebou, ako vaši ministri, žiadne veľké kauzy. Keby pán Richter napríklad nemal, alebo určite by bol z hľadiska tohto porovnania rád v mojej situácii, pretože ja nemám Star EU na svojich pleciach, kde lietajú milióny. Ja nemám ani napríklad za sebou kauzu, kde sa za 800-tisíc nakupovali lepiace bločky a neviem čo pre celý rezort, len aby sa minuli peniaze. A to by sme mohli pokračovať ďalej. Bolo tu 105 káuz, konkrétne 105 káuz za tieto dva dni spomínaných a rozvíjaných. Ja nemám ako pán Počiatek na svojich pleciach kauzu návštevy jachty J&T, kde za miliardy otočili na základe kurzu, ktorý bol zrejme, táto informácia bola zrejme posunutá. Nemám za sebou ani mýtny tender, ani ďalšie veci, ktoré súvisia s výstavbou diaľnic. Ja nemám ako pán Malatinský na svojich pleciach firmu Grandwood a ďalšie, ktoré sú tam mnohé. A takto by sa naozaj dalo pokračovať, ale som sľúbil, že nebudem hovoriť dlho a nechcem hovoriť dlho, a keby ma k tomu neprinútil svojimi klamstvami pán Blaha, tak ani by som nevystúpil. Takže k tomu, čo bolo povedané, pán Blaha, znova zopakujem, ani ja, ani nikto z mojich blízkych za celú éru nezískali z eurofondov ani cent. Môj brat áno, požiadal a normálne súťažil o grant na výstavbu rekreačného strediska, tak ako mnoho iných. A tento grant uspel. A potom bola odmietnutá z politických dôvodov, aby bola podpísaná s touto firmou zmluva. Z politických dôvodov. Ani cent z toho nešlo, a pritom to bolo úplne férové a nemal som s tým, môj rezort ani nič, absolútne nič spoločné. Moja manželka požiadala tiež o taký malý grant, menší grant, inak úplne tie čísla, ktoré ste tam hovorili, sú mimo misu, absolútne, keby ste si aspoň naštudovali, ako sa veci naozaj majú. Jej žiadosť nebola úspešná, jej žiadosť bola zamietnutá, neúspešná, odložená. Až potom nejakým spôsobom sa o tom začalo písať, keď bola dávno zamietnutá. A ja som preto, aby sme nedávali verejnosti pocit, že tam za tým niečo mohlo byť, a už sme boli v čase, keď som sa stal pre pána Fica terčom, tak ako som dnes pre pána Blahu, tak som podal demisiu. Ale žiadne pochybenie nenastalo. Žiadne pochybenie, ani cent, žiadna kauza, naopak, za mnou zostali také výsledky ako žiaden iný rezortný minister už v danom rezorte nedokázal, či už preto, že mal buď málo času, aby som bol spravodlivý tuto ku kolegovi Mihálovi, pretože tam bol veľmi krátko, alebo jednoducho preto, že na to išiel zlými prostriedkami a robil nesprávnu sociálnu politiku. Za môjho pôsobenia klesla nezamestnanosť z rekordných 19 %, až následne prelomila hranicu 10 % po nástupe novej vlády, ale na základe tých reforiem, ktoré sme spravili. Boli sme svedkami rekordnej tvorby nových pracovných miest. Zaviedli sme dôchodkový, reformovali dôchodkový systém, ktorý rekordne zdvihol dôchodky. Vytvorili sme druhý pilier, kde ľudia majú na svojich osobných účtoch už 6 mld. korún, bez náznaku tieňa podozrenia korupcie, klientelizmu, čohokoľvek, aj keď išlo o veľké reformné zmeny. A toto je ten pravý dôvod, ktorý vedie vždycky mojich oponentov, keď nemajú argumenty, aby sa ma snažili napadnúť osobne, aby sa ma snažili znevážiť a takým spôsobom spochybniť, že je to, čo robím, dobré. Robil to pán premiér Fico ako opozičný poslanec, pretože nič iné nevedel spraviť, a dnes sa to pokúša robiť pán Blaha. A na záver poviem jednu vec. Ja mám korektné vzťahy s každým, kto sa ku mne správa korektne. A ten, kto sa ku mne nespráva korektne a neopodstatnene ma napáda, skôr či neskôr rýchlo zistí, že to nie je správny prístup. Ja to vnímam, že aj mnohí poslanci, ktorí prišli do parlamentu a boli tu noví a poznali ma možno len z novín, toto skúšali, ale veľmi rýchlo zistili, že asi to nie je celkom to správne, ten správny prístup. A naozaj nikto nemôže povedať z poslancov, že ja sa k niekomu správam zákerne, že na neho útočím a používam podpásové formy boja. Jedine pán Blaha si pri tomto zostal. Ešte dokonca aj pán minister Kaliňák, s ktorým som mal v predchádzajúcom období jeden taký konflikt, už dnes si veľmi dáva pozor a vždy, ešte aj minule, včera, keď sme tu boli, keď išiel okolo mňa, tak povedal, že ale bol som korektný. Áno, pretože ja viem diskutovať aj s oponentom férovo a korektne. Pán Blaha by zlyhal v hodnotovej debate, pretože keby nesmel používať urážky a keby nesmel používať klamstvá a obvinenia, tak by sa zrazu ukázalo, že je ab-so-lút-ne slabý. Z hľadiska logických súvislostí, konzekvencií a schopností obhájiť svoju pravdu by zhorel ako fakľa. Jedine takýto jeho špecifický prístup mu umožňuje vytvárať u niekoho dojem, že niečo za ním je. Nič za ním neni okrem množstva naštudovanej literatúry a citátov, ktorými, ktoré sem-tam vie používať. A veľmi, veľmi ma, poviem úprimne, zarmútilo, ten podpásový útok pána Jarjabka vo faktickej poznámke, že sprofanovaný privatizér. Pán Jarjabek, čo som sprivatizoval? Povedzte, čo som sprivatizoval! Pretože ja som nesprivatizoval vôbec nič. Ani nikto z mojich blízkych. Ako ma môže niekto potom nazvať sprofanovaným privatizérom? Len ten, kto sa ma pokúša opäť nepravdivými a podpásovými metódami pred verejnosťou nejakým spôsobom natrieť nejakou čiernou farbou, nasadiť mi psiu hlavu. A to je smutné a úbohé. A pána Jarjabka, keď stretnem na chodbe, tak je nesmierne žoviálny a priateľský: „Ako?“ Tuto ruku podať. Takto sa chová čestný človek? Neformálne a neoficiálne je veľký kamarát, a keď sú tu kamery, keď sú tu mikrofóny, tak sa postaví a neváha vás špinavo a hnusne osočiť. To nie je správne. A, vážení kolegovia na vládnej aj opozičnej strane, vráťme sa ku korektnému jednaniu. Toto bola zbytočná a hlúpa odbočka. A mali by sme sa jej všetci vyvarovať. To hovorím o všetkých. Nech sú z ktoréhokoľvek politického tábora. Používanie vulgarizmov, nadávok a znevažovanie politického oponenta je nízke, prízemné a zaslúži si to odsúdenie, nech to povie ktokoľvek. Ďakujem za pozornosť.